[pic] | EUROOPA ÜHENDUSTE KOMISJON |

Brüssel 10.4.2008

KOM(2008) 176 lõplik

2008/0075 (ACC)

Ettepanek:

NÕUKOGU OTSUS,

millega kehtestatakse Euroopa Ühenduse nimel võetav seisukoht seoses ettepanekuga muuta Rotterdami konventsiooni III lisa

(komisjoni esitatud)

SELETUSKIRI

1. 1998. aasta märtsis lõpetati ÜRO Toidu- ja Põllumajandusorganisatsiooni (FAO) ning ÜRO Keskkonnaprogrammi (UNEP) egiidi all läbirääkimised, mille eesmärk oli sõlmida konventsioon, mis käsitleb teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku (PIC) protseduuri.

2. Konventsioon avati allakirjutamiseks ministrite diplomaatilisel konverentsil, mis toimus 1998. aasta septembris Rotterdamis. Ühendus kirjutas konventsioonile alla 11. septembril 1998.

3. Rotterdami konventsioon on oluline samm teatavate ohtlike kemikaalide, sealhulgas pestitsiidide kaubanduse rahvusvahelisel reguleerimisel. Konventsiooni eesmärk on suurendada ühist vastutust ning soodustada poolte koostööd ohtlike kemikaalide rahvusvahelises kaubanduses, et kaitsta inimeste tervist ja keskkonda võimaliku kahjuliku mõju eest ning soodustada selliste kemikaalide keskkonnaohutut kasutamist.

4. Konventsiooni rakendamiseks ühenduses võtsid Euroopa Parlament ja nõukogu 28. jaanuaril 2003 vastu määruse (EÜ) nr 304/2003 ohtlike kemikaalide ekspordi ja impordi kohta[1]. Nõukogu kiitis 25. septembri 2006. aasta otsusega 2006/730/EÜ[2] konventsiooni heaks Euroopa Ühenduse nimel.

5. Konventsioon jõustus 24. veebruaril 2004. Konventsiooniosaliste neljas konverents toimub Roomas 27.–31. oktoobrini 2008. Lisaks ühendusele on 26 liikmesriiki liitunud kõnealuse konventsiooniga.

6. Kemikaalide hindamise komitee, mis on konventsiooni allorgan, on esitanud soovituse, mille kohaselt peaks konventsiooniosaliste konverents tegema otsuse kemikaalide lisamise kohta konventsiooni III lisas esitatud selliste kemikaalide loetelusse, mille suhtes kohaldatakse eelnevalt teatatud nõusoleku protseduuri.

7. Kemikaalide hindamise komitee on soovitanud lisada Rotterdami konventsiooni III lisasse kolm kemikaali (krüsotiilasbest, endosulfaan ja tributüültina), mille suhtes ühenduse õigusaktides juba kohaldatakse samalaadseid piiranguid. Seepärast teeb komisjon ettepaneku nõukogu otsuse kohta, millega ühenduse nimel toetatakse konventsiooni III lisa muutmist konventsiooniosaliste neljandal konverentsil.

Kõnealune otsus ei mõjuta ühenduse eelarvet.

2008/0075 (ACC)

Ettepanek:

NÕUKOGU OTSUS,

millega kehtestatakse Euroopa Ühenduse nimel võetav seisukoht seoses ettepanekuga muuta Rotterdami konventsiooni III lisa

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 ja artikli 175 lõiget 1 koostoimes artikli 300 lõike 2 teise lõiguga,

võttes arvesse komisjoni ettepanekut[3]

ning arvestades järgmist:

(1) Euroopa Ühendus on ratifitseerinud teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku protseduuri käsitleva Rotterdami konventsiooni[4].

(2) Rotterdami konventsiooni rakendamiseks ühenduses võtsid Euroopa Parlament ja nõukogu 28. jaanuaril 2003 vastu määruse (EÜ) nr 304/2003 ohtlike kemikaalide ekspordi ja impordi kohta[5].

(3) Tuleb toetada kemikaalide hindamise komitee esitatud soovitust, milles käsitletakse krüsotiilasbesti, endosulfaani ja tributüültina ühendite lisamist Rotterdami konventsiooni III lisasse, tagamaks, et importivad riigid on Rotterdami konventsiooni alusel kaitstud. Kõnealuse kolme aine kasutamine on ühenduses juba keelatud või rangelt piiratud ja seepärast kohaldatakse nende suhtes Rotterdami konventsiooni nõuetest karmimaid ekspordinõudeid.

(4) Rotterdami konventsiooni osaliste neljandal konverentsil võetakse tõenäoliselt vastu otsus III lisa kavandatud muutmise kohta. Ühendus peaks kõnealust muudatust toetama.

(5) Konventsiooniosaliste neljandal konverentsil peaksid ühendus ja liikmesriigid tegema tihedat koostööd ning tagama, et kõik III lisa muudatused oleksid kooskõlas ühenduse õigusaktidega,

ON TEINUD JÄRGMISE OTSUSE:

Ainus artikkel

Rotterdami konventsiooni osaliste neljandal konverentsil toetab komisjon ühenduse nimel III lisa kavandatud muutmist seoses krüsotiilasbesti, endosulfaani ja tributüültina ühendite lisamisega.

Brüssel, […]

Nõukogu nimel

eesistuja

[…]

[1] ELT L 63, 6.3.2003, lk 1.

[2] ELT L 299, 28.10.2006, lk 23.

[3] ELT C […], […], lk […].

[4] ELT L 299, 28.10.2006, lk 23.

[5] ELT L 63, 6.3.2003, lk 1. Määrust on viimati muudetud komisjoni määrusega (EÜ) nr 1376/2007 (ELT L 307, 24.11.2007, lk 14).